‘અબ પૈસે નિકાલ.’ પડીકું બાંધતા દુકાનદારે તોછડાઈથી કહ્યું. તેને આ ગમ્યું નહીં. તેના મનમાં થયું સો રૂપિયાની નોટ કાઢી એના માથામાં મારું ! આ લોકો તેના મનમાં શું સમજતા હશે ! પૈસા છે એમ કહ્યું તો પણ…. જવા દે…. તેણે ગજવામાં હાથ નાખ્યો. હાથ ગજવાની ચારેય બાજુ સ્પર્શી વળ્યો. તેને થયું ગજવું ખાલી હોય એમ કેમ લાગે છે ? તેણે ફરી ગજવામાં હાથ ઘસ્યો. પરિણામ શૂન્ય. તેને ધ્રાસકો પડ્યો. ખિસ્સું ફાટેલું તો નથી ને ! તેણે ખાતરી કરી જોઈ. ખિસ્સામાં કાણું જરૂર હતું પણ તેમાંથી તો એકાદ નાનો સિક્કો જ બહાર જાય, સો રૂપિયાની નોટ નહીં. તેના ચહેરા પરથી નૂર ઊડી ગયું. દુકાનદાર આ બધું જોઈ રહ્યો હતો.